《送僧游泗洲》
宋代·释德洪

浊流一千里，快泻如建瓴。解舟东湾桥，昼夜不得停。

忽惊万顷碧，一举当眼青。自推舴艋窗，出步杨柳汀。

精神觉萧散，鹤雏生翅翎。僧伽坐阅世，层崖登青冥。

生涯亦何有，随处悬盂瓶。洗心依老宿，湛意终残经。

回头大梁梦，尘迹俱凋零。余亦厌久客，行趁东扬舲。

会宿淮山阳，话此遭熏蒸。看君新句法，霜刀新发硎。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。